VSRS Sklep Cp 39/2018
Datum: 2019-01-24T01:00:00.000+01:00
ecli: ECLI:SI:VSRS:2019:CP.39.2018
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: pritožba - umik pritožbe - dogovor o plačilu - stroški za odgovor na pritožbo

## Jedro

Ker Vrhovno sodišče o vloženi pritožbi nasprotnega udeleženca v času do njenega umika še ni izdalo odločbe, je le ugotovilo, da je pritožba umaknjena.

## Izrek

I. Ugotovi se, da je nasprotni udeleženec pritožbo umaknil. II. Predlagatelji sami krijejo svoje stroške za odgovor na pritožbo.

## Obrazložitev

1. Nasprotni udeleženec je umaknil pritožbo, ki je bila vložena zoper sklep Okrožnega sodišča v Novem mestu III R 255/2015 z dne 28. 8. 2018, v zvezi s popravnim sklepom III R 255/2015 z dne 18. 10. 2018. V umiku pojasnjuje, da sta stranki 11. 1. 2019 sklenili dogovor o načinu plačila dolga, v katerem sta se dogovorili tudi glede povračila stroškov. Umiku je nasprotni udeleženec priložil sklenjen dogovor in dokazilo o plačilu stroškov.

2. Predlagatelj je na pritožbo že pred tem odgovoril ter priglasil tudi stroške za vlogo.

3. Dokler sodišče druge stopnje ne izda odločbe, lahko stranka umakne že vloženo pritožbo (drugi odstavek 334. člena Zakona o pravdnem postopku, v nadaljevanju ZPP, v zvezi s 366. členom ZPP).

4. Ker Vrhovno sodišče o vloženi pritožbi nasprotnega udeleženca v času do njenega umika še ni izdalo odločbe, je le ugotovilo, da je pritožba umaknjena.

5. Stranka, ki umakne pravno sredstvo, mora nasprotni stranki povrniti stroške, nastale zaradi pravnega sredstva (drugi odstavek 158. člena ZPP). Vendar je nasprotni udeleženec umiku pritožbe priložil sklenjen dogovor o načinu odplačila dolga, iz katerega je med drugim razvidno, da se je nasprotni udeleženec predlagateljem do 15. 1. 2019 zavezal plačati stroške postopka opr. št. III R 255/2015 Okrožnega sodišča v Novem mestu v višini 3.995,11 EUR. Stranki sta se izrecno dogovorili, da po pravočasnem in popolnem izplačilu dogovorjenih zneskov druga do druge nimata več nobenih zahtevkov. Ob upoštevanju tega dogovora, je Vrhovno sodišče odločilo, da predlagatelji sami krijejo svoje stroške odgovora na pritožbo.